Pormestarin budjettiehdotus 2018 julki: Tampere luopuu koiraverosta, muuten verot säilyvät ennallaan – Tässä talousarvion luvut

Pormestari Lauri Lylyn talousarvioehdotuksen mukaan Tampere tekee ensi vuonna 15,7 miljoonaa euroa alijäämäisen tuloksen. Vuosikate on 95,3 miljoonaa euroa. Kaupungin nettomenojen arvioidaan vähenevän ensi vuonna 0,3 prosenttia kuluvan vuoden tilinpäätösennusteeseen verrattuna. Alijäämä on pienempi kuin kuluvan vuoden, jonka tuloksen ennakoidaan painuvan noin 24 miljoonaa euroa alijäämäiseksi. –Mennään oikeaan suuntaan, mutta luvattoman hitaasti, Lyly totesi. Tampereen haasteena on se, että kaupungin väkimäärän ja palvelutarpeiden voimakas kasvu nielee rahaa enemmän kuin verotulojen suotuisa kehitys näillä näkymin pystyy paikkaamaan. Varsinkin sosiaali- ja terveyslautakunnan alaiset menot ovat kovassa kasvussa. Kaupungissa kasvavat niin päivähoito- ja kouluikäisten lasten kuin ikäihmistenkin määrä. Pormestari Lylyn mukaan talouden tasapainottamiseksi laaditaan erillinen talouden tasapainottamisohjelma, jonka avulla kaupungin talous aiotaan saada tasapainoon taloussuunnitelmakaudella eli vuosien 2018–2021 aikana. Sen laatiminen alkaa heti. Tampereen investointitaso on korkea myös ensi vuonna. Ulkoiset nettoinvestoinnit ovat 203,1 miljoonaa euroa. Uutta lainaa varaudutaan ottamaan 136 miljoonaa euroa, ja asukaskohtainen lainamäärä nousee 3040 euroon. –Olemme lainamäärässä vielä isojen kaupunkien keskiarvon alapuolella, mutta nousuvauhti on meillä tosi kova, Lyly summasi. Koiravero jäämässä historiaan Budjetti-infossa kuultiin odotettu uutinen, kun selvisi, että pormestarin talousarvioesityksen mukaan Tampereella ei enää ensi vuonna peritä koiraveroa. Koiravero on ollut aiempina vuosina 34 euroa per koira. –Olimme Helsingin kanssa viimeiset, jotka sitä perivät, ja nyt molemmat luopuvat siitä, Lyly sanoi. Muuten veroprosentteihin ei ole Tampereella pormestarin budjettiehdotuksen mukaan tulossa muutoksia. Ensi vuoden talousarvio on laadittu nykyisen 19,75 tuloveroprosentin mukaan. Myös kiinteistöverot ovat vuoden 2017 tasolla. Yhteensä verotuloja arvioidaan kilisevän kaupungin kassaan 10 miljoonaa euroa enemmän kuin kuluvana vuonna tilinpäätösennusteen mukaan. Talousarvioehdotuksessa verotuloja on laskettu saatavan yhteensä 924 miljoonaa euroa. Tampereen ensi vuoden budjetista päätetään lopullisesti valtuustossa 13. marraskuuta.